Η συνάντηση των Αργοναυτών με τις γυναίκες της Λήμνου *(Αργ.* 1.609-909*)*

*Λήμνια κακά:* Ένα τραγικό επεισόδιο στα *Αργοναυτικά* του Απολλώνιου Ρόδιου

(Περίληψη: Γιώργος Βασίλαρος, 10.6.2022)

Ο Απολλώνιος Ρόδιος βρίσκει την ευκαιρία στο 1ο Βιβλίο του έπους του *Αργοναυτικά* να συνθέσει ένα εξαιρετικά δομημένο επεισόδιο για την περίφημη, και ήδη γνωστή από την προγενέστερη επική, λυρική και δραματική παράδοση, συνάντηση των Αργοναυτών με τις γυναίκες της Λήμνου (*Αργ.* 1. 609-909). Ορισμένοι παλαιότεροι ερευνητές του έπους του Απολλωνίου εντόπισαν στο συγκεκριμένο επεισόδιο της παραμονής των Αργοναυτών στη Λήμνο αρκετές επιδράσεις κυρίως της δραματικής ποίησης. Με τον αργοναυτικό κύκλο ασχολήθηκαν, όπως είναι γνωστό, και οι τρεις τραγικοί σε αποσπασματικά σήμερα σωζόμενα έργα τους. Το ζήτημα, επομένως, που μας απασχολεί στην παρούσα ανακοίνωση δεν είναι αν ο Απολλώνιος επηρεάσθηκε ειδικά και λεπτομερώς από την εικαζόμενη δομή των χαμένων δραμάτων με θέματα από τον Αργοναυτικό κύκλο. Αυτό που μας ενδιαφέρει κυρίως είναι αν ως γνήσιος ελληνιστικός ποιητής κατάφερε και στο επεισόδιο αυτό του νεωτερικού του έπους να διαχειριστεί με τρόπο δημιουργικό, εκτός από τη βαριά κληρονομιά του αρχαϊκού έπους, και πιο σύνθετες μορφές λογοτεχνικής γραφής, όπως είναι η τραγική ποίηση, αντλώντας από αυτήν, πάντα με τη χαρακτηριστική για την ελληνιστική ποίηση *oppositio in imitando*, συγκεκριμένα στοιχεία. Κατά τη γνώμη μου, στο «κλειστό» αυτό επεισόδιο ανιχνεύονται πράγματι πολλά τραγικά στοιχεία και γενικότερα η δομή μιας μικρής τραγωδίας. Θα μπορούσαμε μάλιστα να αναγνωρίσουμε εδώ, όπως εύστοχα έχει διαπιστώσει ο Vian, πέντε δραματικές πράξεις. Επιγραμματικά οι πράξεις αυτές είναι οι ακόλουθες: ο μυθικός *πρόλογος* (*Αργ*. 1.609-632), όπου ο Απολλώνιος αφηγείται τη δική του και περισσότερο γνωστή εκδοχή για την αποτρόπαιη πράξη των Λημνίων γυναικών όσον αφορά στην σφαγή όχι μόνο των άπιστων συζύγων τους, αλλά και ολόκληρου του αρσενικού γένους στο νησί. Ακολουθεί η *πρώτη πράξη* (1.633-652), στην οποία γίνεται μια σύντομη αναφορά στην αποβίβαση των Αργοναυτών, στην αρχική αμηχανία των γυναικών στην θέα του πλοίου, και κυρίως στην αποστολή προς αυτές του αγγελιοφόρου τους Αιθαλίδη. Στη συνέχεια έρχεται η *δεύτερη πράξη* (1.653-720), όπου οι γυναίκες της Λήμνου, παρά τις αρχικά έντονες επιφυλάξεις τους, αποφασίζουν, μετά από συνέλευση στην αγορά, να καλέσουν, μέσω της δικής τους πλέον αγγελιοφόρου Ιφινόης, τους Αργοναύτες στην πόλη τους. Την απόφαση μάλιστα αυτή λαμβάνουν, αποδεχόμενες την πρόταση της γηραιότερης όλων τους Πολυξώς, η οποία επισημαίνει τους κινδύνους να μείνουν χωρίς απογόνους. Στους στίχους 1. 721-773 (*ιντερμέτζο*: «έκφρασις»του μανδύα του Ιάσονα) βρίσκει την ευκαιρία ο ποιητής να περιγράψει εντυπωσιακά τον περίφημο πορφυρό μανδύα του Ιάσονα, δώρο προς αυτόν της θεάς Αθηνάς, που ρίχνει στους ώμους του για να εντυπωσιάσει κατά τη συνάντησή τους την βασίλισσα των Λημνίων. Το ενδιαφέρον εδώ είναι ότι η παρέκβαση αυτή αποτελεί καινοτομία του Απολλωνίου στο γνωστό μύθο των Αργοναυτών, για να τονίσει την ιδιαίτερη εύνοια της θεάς προς τον Ιάσονα. Ακολουθεί η συνάντηση και συνομιλία Ιάσονα και Υψιπύλης (*τρίτη πράξη* 1.774-860), στην οποία εν μέρει προεικονίζεται η συνάντηση του γιου του Αίσονα με την Μήδεια στα επόμενα βιβλία. Ο επίλογος του τραγικού αυτού επεισοδίου γράφεται στους στ. 1.861-909 (*έξοδος*), αφενός με την επίπληξη του Ηρακλή προς τους Αργοναύτες να εγκαταλείψουν τις εφήμερες ερωτικές σχέσεις τους με τις Λήμνιες και την παρότρυνσή του να αναχωρήσουν αμέσως από το νησί και αφετέρου με τη σκηνή του αποχωρισμού τους και κυρίως της τρυφερής, αν και γεμάτης υπαινιγμούς για την εξέλιξη του έπους, αποχαιρετιστήριας συνομιλίας Ιάσονα και Υψιπύλης. Τηρουμένων των αναλογιών, ολόκληρο το επεισόδιο της Λήμνου από το 1ο Βιβλίο των *Αργοναυτικών*, το οποίο εκτείνεται σε 300 ολόκληρους στίχους, θα μπορούσε να εκληφθεί και ως μια μικρή τραγωδία με πρόλογο, επεισόδια-πράξεις και επίλογο. Ο Απολλώνιος με τη λογιότητα που τον διακρίνει ως poeta doctus, αξιοποιώντας αφηγηματικά τη συνάντηση των Αργοναυτών με τις Λήμνιες γυναίκες και ειδικότερα του Ιάσονα με την Υψιπύλη, θα επιχειρήσει όχι μόνο να αντλήσει και να μεταπλάσσει σχετικές με τον μύθο αυτό πληροφορίες από τον επικό κύκλο, τη λυρική και ειδικότερα την αττική τραγική ποίηση, αλλά και να προεικονίσει την γνωστή από το αττικό δράμα προδοτική συμπεριφορά του Ιάσονα απέναντι στην Μήδεια. Αυτή μάλιστα την συμπεριφορά του Ιάσονα προοικονομεί με έμμεσο αλλά σαφή τρόπο ο πορφυρός, γεμάτος σύμβολα προδοσίας, μανδύας που φέρει επάνω του ο Αισονίδης για να εντυπωσιάσει την Υψιπύλη στην πρώτη τους συνάντηση. Στη συνέχεια επιχειρούμε να εντοπίσουμε, σε κάθε μία από τις προαναφερθείσες πράξεις του επεισοδίου της συνάντησης των Αργοναυτών με τις γυναίκες της Λήμνου, τη χρήση από τον Απολλώνιο Ρόδιο συναφών εκφράσεων αλλά κυρίως μοτίβων που απαντούν στην αττική τραγική ποίηση, μέσω της οποίας καταδεικνύεται η γνώση και ειδικότερα η πρόσληψη της ποίησης αυτής εκ μέρους του λόγιου μας ποιητή στη σύνθεση του ελληνιστικού του έπους. Μελετώντας προσεκτικά το επεισόδιο της Λήμνου από το 1ο βιβλίο των *Αργοναυτικών* του Απολλωνίου του Ροδίου, μπορούμε να συμπεράνουμε με μεγάλη πιθανότητα πως ο ελληνιστικός ποιητής έχει επηρεαστεί στην σύνταξη του επεισοδίου αυτού, παρά τις ενίοτε έντονες επιφυλάξεις της Schmakeit, από τη δομή της αττικής τραγωδίας και κατεξοχήν εκείνης του Ευριπίδη. Μπορεί πράγματι τα σωζόμενα αποσπάσματα από τις χαμένες τραγωδίες και των τριών τραγικών με θέμα τους τον Αργοναυτικό μύθο να είναι πολύ λίγα, ούτως ώστε να αποδειχθεί με ακρίβεια εκ των προτέρων ότι ο Απολλώνιος στηρίχθηκε αποκλειστικά σε μια εξ αυτών στη δόμηση αυτού του τραγικού επεισοδίου. Η ανίχνευση όμως σε αυτό πολλών λέξεων-κλειδιών και μοτίβων που απαντούν σε αρκετές τραγωδίες του Αισχύλου, του Σοφοκλή και κυρίως του Ευριπίδη μας επιτρέπουν με αρκετά μεγάλη βεβαιότητα να εικάσουμε τις έντονες επιδράσεις που δέχτηκε ο Απολλώνιος από την αττική τραγική ποίηση. Και αυτές οι επιδράσεις καταδεικνύονται τόσο στον ενοφθαλμισμό τραγικού λεξιλογίου στην επική αφήγηση του Απολλωνίου όσο και στη δομή (πρβλ. λ.χ. το μυθολογικό πρόλογο του επεισοδίου που μιμείται δημιουργικά τους ευριπίδειους προλόγους) αλλά και σε χαρακτηριστικές, τυπικές για τα ευριπίδεια δράματα, σκηνές και μοτίβα (πρβλ. λ.χ. το ρόλο του κήρυκα Αιθαλίδη και της Ιφινόης ως αγγελιοφόρων, το ρόλο της τροφού Πολυξώς, την συνέλευση των Λημνίων γυναικών και τον εκεί διεξαχθέντα αγώνα λόγων ή ακόμη και την εμφάνιση επί σκηνής του Ηρακλή ως «deus ex machina»). Όλα αυτά τα μοτίβα και οι μορφές φαίνονται να έρχονται, όπως παρατηρεί και ο Vian, κατευθείαν από το θέατρο.